Torsdag i sidste uge sagde Martin Henriksen (DF) i ’Debatten’ på DR, at det kun er muslimer, der truer danske værdier, og at islam er Danmarks største samfundsproblem. To dage senere blev Nada Musse og Ayaan Ahmed verbalt og fysisk overfaldet af tre etniske dansker – en mand og to kvinder – efter et cafébesøg i Odense.

Manden begyndte at råbe diskriminerende og racistiske bemærkninger ad Nada og Ayaan, og tilråbene endte i vold. Manden rev Nadas tørklæde af og slog hende bagfra. Den ene kvinde begyndte at slå på Nada, mens den anden kvinde pegede mod Ayaans pande og sagde »Fuck af og skrid hjem, din neger«.

Dette var en forbrydelse motiveret af had til og fordomme mod muslimer og er en konsekvens af folkevalgte politikeres indvandrerfjendtlige polemik og propaganda mod den muslimske minoritet i Danmark.